作者:姚勉
標題:沁園春
內容:四海中間，第一清流，惟有可齋。看平生踐履，真如冰玉，雄文光焰，不涴塵埃。元祐諸賢，紛紛臺省，惟有景仁招不來。狂瀾倒，獨中流砥柱，屹立崔嵬。掛冠有請高哉。但清廟正需樑棟材。便撐舟野水，出航巨海，有官鼎鼐，無地樓臺。制菊齡高，看萸人健，萬頃秋江入壽杯。經綸了，卻馭風騎氣，閬苑蓬萊。